اسفندیار: " که مولانا فضل الرحمان او ملګري يې ونيول شو د ازادي مارچ مشري به بيا مونږ کوو"
د عوامي نيشنل ګوند مشر اسفندیار ولي خان ویلي دي که "که د ۲۷ م اکتوبرنه وړاندې مولانا فضل الرحمان او د هغه د ګوند نور مشران ونيول شو د تحريک (ازادي مارچ) مشري به بیا مونږ (عوامي نيشنل ګوند) کوي".
کراچۍ — د جمعيت علما اسلام ف ګوند مشر مولانا فضل الرحمان په ۲۷م اکتوبر د عمران خان په وزيراعظمۍ د حکومت پرضد اسلام اباد ته د ازادي مارچ په نوم د لاريون اعلان کړی دی. مولانا د ازادي مارچ په لړ کې د ملاتړ ترلاسه کولو دپاره د عوامي نيشنل ګوندد مشر اسفنديار ولي خان سره په چارسده ولي باغ کې لیدلي دي. اسفنديار ولي خان د مولانا سره په ګډه خبري غونډې ته په وېنا کې ويلي، که د ۲۷م اکتوبر وړاندې نه د جمعيت علمااسلام ف مشران نيول کیږي، د ازادي مارچ مشري به عوامي نيشنل ګوند کوي. د عوامي نيشنل ګوند مشر وويل، ګوند به يې د مولانا پارټي يواځې نه پرېږدي او که د تحریک انصاف ګوند حکومت په سیاسي کارکنانو تشدد وکړو عوامي نيشنل ګوند به يې د حکومت نه حساب اخلي. هغه په ازادي مارچ کې د مولانا د ډلې د ملاتړ وويل او زياته يې کړه د خېبرپښتونخوا د تحریک انصاف ګوند حکومت چې د سياسي کارکنانو پرضد کوم توري کاروي هغه سياسي نه دي. په دغه مهال مولانا فضل الرحمان وویل، په ټول پاکستان کې سياسي ګوندونو او طبقو د ازادي مارچ ملاتړ اعلان کړی دی. هغه زياته کړه د ازادي مارچ د مخې نيولو خبرې د ماشومانو دي. مولانا فضل الرحمان تور لګوي چې د عمران خان حکومت په ټګۍ ټورۍ جوړ کړی شوی او دا حکومت دې لرې کړی شي او وايي د حکومت لرې کولو دپاره اسلام اباد ته د ازادي مارچ په نوم لاريون کوي. د تحریک انصاف ګوند د حکومت د کورنيو چارو وزير بريګيډيئر(ر) اعجاز شاه د مولانا اسلام اباد ته ورتګ ته خودکشي ويلي دي. او د خېبر پښتونخوا وزير اعلی محمود خان ویلي څوک به هم تر اټک پورې نه پرېږدي.